Document ID: 31990D0483

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 27ης Σεπτεμβρίου 1990
για την πρώτη τροποποίηση του σχεδίου για την εξάλειψη της κλασικής πανώλης των χοίρων το οποίο υπέβαλε η Ομοσπονδιακή Δημοκρατία της Γερμανίας
(Το κείμενο στη γερμανική γλώσσα είναι το μόνο αυθεντικό)
(90/483/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 80/1095/(ΕΟΚ) του Συμβουλίου της 11ης Νοεμβρίου 1980 για τον καθορισμό των όρων που αποβλέπουν να καταστήσουν και να διατηρήσουν το έδαφος της Κοινότητας απαλλαγμένο από την κλασική πανώλη των χοίρων (1), όπως τροποποιήθηκε τελευταία από την οδηγία 87/487/(ΕΟΚ) (2), και ιδίως το άρθρο 3α,
την απόφαση 80/1096/(ΕΟΚ) του Συμβουλίου της 11ης Νοεμβρίου 1980 για την καθιέρωση χρηματοδοτικής δράσης της Κοινότητας για την εξάλειψη της κλασικής πανώλης των χοίρων (3), όπως τροποποιήθηκε τελευταία από την απόφαση 87/488/(ΕΟΚ) (4), και ιδίως το άρθρο 5,
Εκτιμώντας:
ότι, με την απόφαση 88/614/(ΕΟΚ) (5), η Επιτροπή ενέκρινε το σχέδιο για την εξάλειψη της κλασικής πανώλης των χοίρων που υπέβαλε η Ομοσπονδιακή Δημοκρατία της Γερμανίας·
ότι, με την επιστολή της 7ης Φεβρουαρίου 1990, η Ομοσπονδιακή Δημοκρατία της Γερμανίας ανακοίνωσε στην Επιτροπή τροποποιήσεις του σχεδίου για τη συμπλήρωση της εξάλειψης της κλασικής πανώλης των χοίρων·
ότι, μετά από εξέταση, διαπιστώθηκε ότι το τροποποιημένο πρόγραμμα είναι σύμφωνο με την οδηγία 88/217/(ΕΟΚ) του Συμβουλίου της 22ας Ιανουαρίου 1980 για τη θέσπιση κοινοτικών μέτρων για την καταπολέμηση της κλασικής πανώλης των χοίρων (6), όπως τροποποιήθηκε τελευταία από την οδηγία 87/486/(ΕΟΚ) (7) και με την οδηγία 80/1095/(ΕΟΚ) και ότι, κατά συνέπεια, πληρούνται οι όροι για χρηματοδοτική συμμετοχή της Κοινότητας·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνονται οι τροποποιήσεις του σχεδίου για τη συμπλήρωση της εξάλειψης της κλασικής πανώλης των χοίρων, το οποίο υπέβαλε η Ομοσπονδιακή Δημοκρατία της Γερμανίας.
Άρθρο 2
Οι τροποποιήσεις του σχεδίου που αναφέρονται στο άρθρο 1 αρχίζουν να ισχύουν στις 3 Οκτωβρίου 1990.
Άρθρο 3
Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
Βρυξέλλες, 27 Σεπτεμβρίου 1990.

Labels: 20
18
19
6